CELEX: 32020R1628
Language: fi
Date: 2020-11-03 00:00:00
Title: Komission täytäntöönpanoasetus (EU) 2020/1628, annettu 3 päivänä marraskuuta 2020, unionin jälkikäteisvalvonnan käyttöön ottamisesta polttoaineena käytettävän uusiutuvan etanolin tuonnissa

4.11.2020   
               
               
                  FI
               
               
                  Euroopan unionin virallinen lehti
               
               
                  L 366/12
               
            
         KOMISSION TÄYTÄNTÖÖNPANOASETUS (EU) 2020/1628,
         annettu 3 päivänä marraskuuta 2020,
         unionin jälkikäteisvalvonnan käyttöön ottamisesta polttoaineena käytettävän uusiutuvan etanolin tuonnissa
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tuontiin sovellettavasta yhteisestä järjestelmästä 11 päivänä maaliskuuta 2015 annetun Euroopan parlamentin ja neuvoston asetuksen (EU) 2015/478 (1) ja erityisesti sen 10 artiklan,
         ottaa huomioon tiettyjen kolmansien maiden tuontiin sovellettavasta yhteisestä menettelystä 29 päivänä huhtikuuta 2015 annetun Euroopan parlamentin ja neuvoston asetuksen (EU) 2015/755 (2) ja erityisesti sen 7 artiklan,
         on kuullut suojalausekkeiden ja yhteisen vientimenettelyn komiteaa,
         sekä katsoo seuraavaa:
         
                     (1)
                  
                  
                     Ranska on ilmoittanut komissiolle asetuksen (EU) 2015/478 2 artiklan mukaisesti, että polttoaineena käytettävän uusiutuvan etanolin tuonnin kehitys vaikuttaa edellyttävän valvontaa. Ranska on erityisesti pyytänyt, että otetaan käyttöön jälkikäteisvalvonta.
                  
               
                     (2)
                  
                  
                     Asetuksen (EU) 2015/478 10 artiklan mukaan unionin valvonta voidaan ottaa käyttöön, kun jonkin tuotteen tuonnin kehitys uhkaa aiheuttaa haittaa unionin tuottajille ja kun unionin edut niin vaativat. Asetuksen (EU) 2015/755 7 artiklalla annetaan mahdollisuus ottaa käyttöön valvonta, kun unionin edut niin vaativat. Jälkikäteisvalvonta voidaan ottaa käyttöön ensin mainitun asetuksen 10 artiklan 1 kohdan a alakohdan ja jälkimmäisen asetuksen 7 artiklan 1 kohdan a alakohdan nojalla.
                  
               
                     (3)
                  
                  
                     Ranskan toimittamien tietojen perusteella polttoaineena käytettävän uusiutuvan etanolin tuonti unioniin kasvoi 512 prosenttia vuosien 2017–2019 välillä eli 87,6 tuhannesta tonnista 536,2 tuhanteen tonniin. Lisäksi kuudesta merkittävimmästä tuontilähteestä peräisin olevan polttoaineena käytettävän uusiutuvan etanolin tuontihinnat olivat vuonna 2019 keskimäärin 15 prosenttia alhaisemmat kuin unionin tuottajien hinnat.
                  
               
                     (4)
                  
                  
                     Polttoaineena käytettävän uusiutuvan etanolin arvioitu kulutus EU:ssa lisääntyi vuosien 2017 ja 2019 välillä 3,9 miljoonasta tonnista 4,3 miljoonaan tonniin eli 10 prosenttia. Samaan aikaan polttoaineena käytettävän uusiutuvan etanolin maailmanlaajuinen tuotanto kuitenkin kasvoi 80,6 miljoonasta tonnista 87,5 miljoonaan tonniin. Kun otetaan huomioon maailman tuotantomäärät verrattuna EU:n kokonaiskulutukseen, katsotaan, että vähäisetkin häiriöt polttoaineena käytettävän uusiutuvan etanolin maailmanmarkkinoilla voivat vaikuttaa erittäin voimakkaasti määriin ja hintoihin EU:n markkinoilla.
                  
               
                     (5)
                  
                  
                     Lisäksi noin 84 prosenttia polttoaineena käytettävän uusiutuvan etanolin maailmanlaajuisesta kokonaistuotannosta (yli 70 miljoonaa tonnia) on keskittynyt Yhdysvaltoihin (54 prosenttia) ja Brasiliaan (30 prosenttia). Näiden kahden maan tuotantokapasiteetti on niin suuri, että jopa vähäinen vuotuinen ylituotanto voi johtaa ylitarjontaan maailmanmarkkinoilla, mikä saattaa vaikuttaa kielteisesti paljon pienempiin markkinoihin, kuten EU:n markkinoihin. Tuonti Yhdysvalloista EU:hun on kasvanut tasaisesti kolmen viime vuoden aikana, ja tuonti Brasiliasta on kasvanut jyrkästi vuoden 2020 ensimmäisten kuukausien aikana.
                  
               
                     (6)
                  
                  
                     On myös muistettava, että Yhdysvaltojen markkinoilla on jo viiden viime vuoden aikana havaittu lievää ylikapasiteettia, minkä vuoksi useat maat (esimerkiksi Brasilia, Kiina, Peru ja Kolumbia) ovat ottaneet käyttöön tai ottaneet uudelleen käyttöön toimenpiteitä, joilla rajoitetaan polttoaineena käytettävän uusiutuvan etanolin tuontia Yhdysvalloista. On selvää, että aiemmin kyseisille markkinoille Yhdysvalloista viedyt määrät voidaan nyt suunnata muille markkinoille, kuten EU:n markkinoille. Lisäksi on syytä muistaa, että EU:n polkumyynnin vastaiset toimenpiteet, jotka koskivat polttoaineena käytettävää uusiutuvaa etanolia, kumottiin toukokuussa 2019.
                  
               
                     (7)
                  
                  
                     Koska tuonti on kasvanut viime vuosina, unionin tuotannonalan markkinaosuus on pienentynyt. Kysyntä EU:ssa on romahtanut viime kuukausien aikana ja unionin tuotannonalan taloudellinen tilanne on heikentynyt. Kun markkinat elpyvät, voidaan odottaa, että merkittävimmät EU:n ulkopuoliset tuottajamaat alkavat viedä olemassa olevia käyttämättömiä varastojaan suurissa määrin EU:hun, mikä estäisi EU:n tuotannonalan elpymisen. Ei voida myöskään sulkea pois sitä mahdollisuutta, että jotkin hallitukset voisivat ottaa käyttöön vientitukia tai tukea muilla tavoin etanoliteollisuuttaan tuotantotoiminnan ylläpitämiseksi. Yhdysvalloissa keskustellaan jo joistakin tukihankkeista.
                  
               
                     (8)
                  
                  
                     Polttoaineena käytettävän uusiutuvan etanolin tuonnin viimeaikaisten suuntausten ja nykyisen ylikapasiteetin perusteella mahdolliset vahingolliset vaikutukset unionin tuottajille voivat kehittyä lähitulevaisuudessa nopeasti.
                  
               
                     (9)
                  
                  
                     Sen vuoksi unionin etu vaatii, että polttoaineena käytettävän uusiutuvan etanolin tuontiin olisi sovellettava unionin jälkikäteisvalvontaa, jotta voidaan ennen virallisten tuontitilastojen julkaisua kerätä tilastotietoja, joiden avulla kaikista kolmansista maista tulevan tuonnin kehityssuuntauksia voidaan analysoida nopeasti. Tuoreita ja ennakoivia kauppaa koskevia tietoja tarvitaan unionin herkkien polttoaineena käytettävän uusiutuvan etanolin markkinoiden suojaamiseksi maailmanmarkkinoilla tapahtuvilta äkillisiltä muutoksilta.
                  
               
                     (10)
                  
                  
                     Koska polttoaineena käytettävä etanoli voidaan luokitella useisiin muita tuotteita sisältäviin yhdistetyn nimikkeistön nimikkeisiin, olisi luotava erityiset Taric-koodit, jotta varmistetaan ainoastaan asiaankuuluvaan tuotteeseen rajoittuva riittävä valvonta. Jälkikäteisvalvonnan soveltamisalaan kuuluvat liitteessä luetellut tuotteet.
                  
               
                     (11)
                  
                  
                     Valvontajärjestelmä olisi otettava käyttöön yhden vuoden ajaksi, mitä pidetään riittävänä tuonnin kehityksen seuraamiseksi markkinoiden elpymisen aikana, kunnes tilanne on vakiintunut.
                  
               ON HYVÄKSYNYT TÄMÄN ASETUKSEN:
         
            1 artikla
            
               1.   Tämän asetuksen liitteessä tarkoitetun polttoaineena käytettävän uusiutuvan etanolin luovutus vapaaseen liikkeeseen unionissa edellyttää unionin jälkikäteisvalvontaa asetuksen (EU) 2015/478 ja asetuksen (EU) 2015/755 mukaisesti.
            
            
               2.   Tämän asetuksen soveltamisalaan kuuluvien tuotteiden luokitus perustuu Tariciin. Tämän asetuksen soveltamisalaan kuuluvien tuotteiden alkuperä määritetään Euroopan parlamentin ja neuvoston asetuksen (EU) N:o 952/2013 (3) 60 artiklan mukaisesti.
            
         
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Tätä asetusta sovelletaan sitä päivää seuraavasta päivästä, jona se julkaistaan Euroopan unionin virallisessa lehdessä, ja sitä sovelletaan yhden vuoden ajan.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 3 päivänä marraskuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 83, 27.3.2015, s. 16.
         
            (2)  EUVL L 123, 19.5.2015, s. 33.
         
            (3)  Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).
      
      
         
            LIITE
            Luettelo tuotteista, joihin sovelletaan unionin jälkikäteisvalvontaa
            Jälkikäteisvalvonnan kohteena oleva tuote on polttoaineena käytettävä uusiutuva etanoli, eli (Euroopan unionin toiminnasta tehdyn sopimuksen liitteessä I luetelluista) maataloustuotteista tuotettu denaturoitu tai denaturoimaton etyylialkoholi, lukuun ottamatta tuotteita, joiden vesipitoisuus on yli 0,3 % (m/m) mitattuna standardin EN 15376 mukaisesti, sekä (Euroopan unionin toiminnasta tehdyn sopimuksen liitteessä I luetelluista) maataloustuotteista tuotettu etyylialkoholi bensiinisekoituksissa, joiden etyylialkoholipitoisuus on yli 10 % (v/v), ja joka on tarkoitettu käytettäväksi polttoaineena, jäljempänä ’tarkastelun kohteena oleva tuote’. Tarkastelun kohteena on myös etyyli-tert-butyylieetterin (ETBE) sisältämä (Euroopan unionin toiminnasta tehdyn sopimuksen liitteessä I luetelluista) maataloustuotteista tuotettu etyylialkoholi.
            Tarkastelu rajoittuu yksinomaan uusiutuvaan etanoliin, jota käytetään polttoaineena. Näin ollen synteettinen etanoli ja uusiutuva etanoli, joka on tarkoitettu muihin käyttötarkoituksiin kuin polttoaineeksi eli teollisuus- ja juomakäyttöön, eivät kuulu tämän tarkastelun piiriin.
            Tarkastelun kohteena oleva tuote luokitellaan tällä hetkellä seuraaviin CN- ja Taric-koodeihin:
            
                        CN-koodit
                     
                     
                        TARIC-KOODIEN LAAJENNUKSET
                     
                  
                        ex 2207 10 00 
                     
                     
                        11
                     
                  
                        ex 2207 20 00 
                     
                     
                        11
                     
                  
                        ex 2208 90 99 
                     
                     
                        11
                     
                  
                        ex 2710 12 21 
                     
                     
                        10
                     
                  
                        ex 2710 12 25 
                     
                     
                        10
                     
                  
                        ex 2710 12 31 
                     
                     
                        10
                     
                  
                        ex 2710 12 41 
                     
                     
                        10
                     
                  
                        ex 2710 12 45 
                     
                     
                        10
                     
                  
                        ex 2710 12 49 
                     
                     
                        10
                     
                  
                        ex 2710 12 50 
                     
                     
                        10
                     
                  
                        ex 2710 12 70 
                     
                     
                        10
                     
                  
                        ex 2710 12 90 
                     
                     
                        10
                     
                  
                        ex 3814 00 10 
                     
                     
                        10
                     
                  
                        ex 3814 00 90 
                     
                     
                        70
                     
                  
                        ex 3820 00 00 
                     
                     
                        10
                     
                  
                        ex 3824 99 92 
                     
                     
                        66